Gysbert Dirk de Villiers is op 4 November 1960 in Roodepoort gebore as die jongste van vyf kinders van Dirk de Villiers, die bekende filmregisseur, en die aktrise Addy de Villiers. Sy oudste broer Valken is in ’n vliegtuigongeluk oorlede. Hy matrikuleer aan Hoërskool Linden in Johannesburg, waar hy lid is van twee musiekgroepe, Die drie slaptjips en Bronco. Sy verpligte militêre diensplig ondergaan hy vanaf 1978 eers in Kimberley en daarna in 1979 in Windhoek, waar hy vir die eerste keer met die teater kennis maak wanneer hy ’n klein rol in Die drie Van der Walts vertolk. Hierna studeer hy in 1980 vir ’n jaar drama aan die Universiteit van Kaapstad, waarna hy sy studies opskop en eers vryskut akteur en dan in 1983 en 1984 voltydse akteur is by die Transvaalse Raad vir Uitvoerende Kunste (TRUK). Hy speel in hierdie tyd in verhoogdramas soos Die spinner, Diepe grond en Sing jy van bomme. Hoewel hy veral naam maak as akteur, is hy ook musikant, beeldhouer en skrywer. In die jare tagtig is hy lid van die progressiewe rockgroep Koos, vir wie hy baskitaar speel, en hy het al ’n uitstalling van sy beeldhouwerk gehou.
Nadat hy vir tien jaar meesal op die verhoog optree, speel hy vanaf 1993 in verskeie televisiedramas, hoewel die verhoog sy eerste liefde bly. Hy speel onder andere in die televisiereekse Triptiek, Arende, Die vierde kabinet, Donkerland, Malan en Kie en vir ’n rukkie in die sepies Sewende Laan en Binnelanders. Van sy filmrolle sluit in City of blood, The stick, On the wire, Dangerous ground, Tarzan and the lost city, Desert diners, Inside out, Kaalgat tussen die daisies, Boetie gaan border toe, Paljas, Zoop in Afrika, Durban poison, Bidsprinkaan, F.W. de Klerk in Long walk to freedom, Jimmy in pienk en Verraaiers, laasgenoemde sy eerste hoofrol in ’n rolprent. Hy tree verder as akteur op in verskeie ander opvoerings, soos Die sakeman van Venesië (waarvoor hy die Johannesburg Stadskouburg-toekenning kry as beste akteur in ’n ondersteunende rol), Psychedelic Cowboy and Sister Nun, Imbumba / Samesyn, Siener in die suburbs, Wood for the trees en Uit die bloute.
Sy drama Elsie se nommers voer hy in Engels op as Fafi by die New York Fringe Festival en kry ’n goeie resensie daarvoor in die New York Theatre Guide.
Filmografie[wysig | wysig bron]
Ontsluit van "https://af.wikipedia.org/w/index.php?title=Gys_de_Villiers&oldid=2040243"
Die bladsy is laas op 14 September 2019 om 05:56 bygewerk.